泛舒城南溪賦得沙鶴歌奉餞張侍御赴河南元博士赴揚州拜覲僕射
作者：劉商
朝代：唐

paragraphs: 終日閭閻逐羣雞，喜逢野鶴臨清溪。
綠苔春水水中影，夜月平沙沙上栖。
驚謂汀洲白蘋發，又疑曲渚前年雪。
紫頂昂藏肯狎人，一聲嘹亮沖天闕。
素質翩翩帶落暉，湖南渭陽相背飛。
東西分散別離促，宇宙蒼茫相見稀。
皇華地仙如鶴馭，乘駕飄飄留不住。
延望乘虛入紫霞，陌頭回首空烟樹。
會使摶風羽翮輕，九霄雲路隨先鳴。